《赠武昌太守夏少明诗六章》
魏晋·陆机

一章
穆穆君子。明德允迪。
拊翼负海。翻飞上国。
天子命之。曾是在服。
西踰崤冈。北临河曲。
二章
尔政既均。尔化既淳。
旧污孔修。德以振人。
雍雍鸣鹤。亦闻于天。
释厥缁衣。爰集崇贤。
三章
羽丁既奋。令问不已。
庆云烟煴。鸿渐载起。
峨峨紫闼。侯戾侯止。
彤管有炜。纳言崇祉。
四章
既考尔工。将胙尔庸。
大君有命。俾守于东。
允文允武。威灵以隆。
之子于迈。介夫在戎。
五章
悠悠武昌。在江之隈。
吴未丧师。为蕃为畿。
惟此惠君。人胥攸希。
弈弈重光。照尔绣衣。
六章
人道靡常。高会难期。
之子于远。曷云归哉。
心乎爱矣。永言怀之。
瞻彼江介。惟用作诗。

作者简介：陆机（261－303），字士衡，吴郡吴县（今江苏苏州）人，西晋文学家、书法家，孙吴丞相陆逊之孙、大司马陆抗之子，与其弟陆云合称“二陆”。孙吴灭亡后出仕晋朝司马氏政权，曾历任平原内史、祭酒、著作郎等职，世称“陆平原”。后死于“八王之乱”，被夷三族。他“少有奇才，文章冠世”（《晋书·陆机传》），与弟陆云俱为中国西晋时期著名文学家，被誉为“太康之英”。陆机还是一位杰出的书法家，他的《平复帖》是中古代存世最早的名人书法真迹。